Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. KUNSILL TAL-UNJONI EWROPEA MT Brussell, 28 ta' Mejju 2009 10241/09 (Presse 149) P 61 (OR. en) Dikjarjazzjoni mill- Presidenza f'isem l-Unjoni Ewropea dwar il-ksur tal-liberta' reiliġjuza fl-Iran [L-Unjoni Ewropea tesprimi t-tħassib serju tagħha dwar il-ksur dejjem jiżdied tal-libertà reliġjuża fl-Iran. B'mod partikolari, l-Unjoni Ewropea tikkundanna l-persekuzzjoni kontinwa mill-awtoritajiet Iranjani ta' espressjonijiet leġittimi ta' twemmin Kristjan. Skont rapporti disponibbli, iċ-ċittadini Iranjani Hamik Khachikian, Jamal Qalishourani u Nadereh Jamali, arrestati f'Jannar 2009, għadhom jinżammu mingħajr akkużi, bħal ma huma Marzieh Amirizadeh u Maryam Rustampoor, arrestati f'Marzu 2009. F'Marzu 2009, Seyed Allaedin Hussein, Homayoon Shokouhi u Seyed Amir Hussein Bob-Annari rċevew sentenza mibdula ta' tmien xhur ħabs. Evidenza disponibbli tissuġġerixxi li l-għan ta' din il-persekuzzjoni hija li trażżan l-għażla ħielsa u l-espressjoni ta' twemmin reliġjuż. L-Unjoni Ewropea ttenni t-tħassib tagħha dwar is-sitwazzjoni ta' seba' membri tal-komunità reliġjuża Bahai fl-Iran –Fariba Kamalabadi, Jamaloddin Khanjani, Afif Naimi, Said Rezaei, Mahvash Sabet, Behrouz Tavakkoli uVahid Tizfahm – li issa ilhom miżmuma f'detenzjoni għal aktar minn sena u li qed jiffaċċjaw akkużi legali serji. Għal darb'oħra, l-evidenza tissuġġerixxi li l-persekuzzjoni timmira deliberatament li trażżan l-identità reliġjuża tal-Bahai u attivitajiet komunitarji leġittimi. Tħassib relatat ma' dan il-każ huwa msaħħaħ aktar permezz ta' rapporti numerużi ta' intimidazzjoni uffiċjali ta' membri tal-komunità Bahai, inklużi detenzjonijiet; taħrik tal-pulizija u pressjoni biex jieqfu minn attivitajiet reliġjużi komunitarji. L-Unjoni Ewropea tesprimi aktar it-tħassib tagħha dwar is-sitwazzjoni mwegħra tax-Shiite Iranjan ayatollah Seyed Hossein Kazemeini Boroujerdi, li qed jinżamm il-ħabs minħabba l-attivitajiet reliġjużi tiegħu flimkien ma' diversi nies li jsegwuh. Skont rapport disponibbli, Boroujerdi qed jiġi miċħud li jittieħed l-isptar minkejja l-kondizzjoni serja ta' saħħtu. L-Unjoni Ewropea tappella b'mod urġenti lill-awtoritajiet Iranjani biex jirrispettaw l-impenji legali internazzjonali tagħhom sabiex tiġi salvagwardata l-libertà reliġjuża u biex iwaqqfu l-persekuzzjoni tagħhom ta' attivitajiet reliġjużi leġittimi. L-Unjoni Ewropea tfakkar ukoll l-awtoritajiet Iranjani dwar id-dmir tagħhom li jissalvagwardaw is-saħħa tal-persuni kollha fil-ħabs jew f'detenzjoni. Il-Pajjiżi Kandidati t-Turkija, il-Kroazja*, u dik li kienet ir-Repubblika Jugoslava tal-Maċedonja*, il-Pajjiżi tal-Proċess ta' Stabbilizzazzjoni u Assoċjazzjoni u kandidati potenzjali l-Albanija u l-Montenegro, u l-pajjiżi tal-EFTA, membri taż-Żona Ekonomika Ewropea, l-Islanda, il-Liechtenstein u n-Norveġja, kif ukoll l-Ukraina u r-Repubblika tal-Moldova jallinjaw ruħhom ma' din id-dikjarazzjoni. *Il-Kroazja u dik li kienet ir-Repubblika Jugoslava tal-Maċedonja jibqgħu jagħmlu parti mill-Proċess ta' Stabbilizzazzjoni u Assoċjazzjoni.